b"\n_START_ARTICLE_\nMette Weyde\n_START_PARAGRAPH_\nMette Weyde (f\xc3\xb8dt 22. februar 1972) er en dansk journalist og tv-v\xc3\xa6rt._NEWLINE_Fra starten af sin barndom oplevede hun mediebev\xc3\xa5genhed, idet hendes stedfar Knud Heinesen, var minister. Hun er uddannet p\xc3\xa5 Handelsh\xc3\xb8jskolen i 1993. Bedst kendt er hun nok for sit 3-\xc3\xa5rige v\xc3\xa6rtskab p\xc3\xa5 TV 2-programmet Go'aften Danmark sammen med Hans Pilgaard, men har ogs\xc3\xa5 v\xc3\xa6ret v\xc3\xa6rt p\xc3\xa5 ungdomsprogrammet Transit (sammen med bl.a. Casper Christensen, Peter Fr\xc3\xb6din og Martin Brygmann) og Sonar hos Danmarks Radio. Hun har desuden bl.a. v\xc3\xa6ret radioproducer p\xc3\xa5 P3._NEWLINE_Efter Sonar blev hun ansat som redakt\xc3\xb8r ved bogforlaget Lindhardt og Ringhof. I efter\xc3\xa5ret 2007 udsendte hun samtalebogen Livsstykker p\xc3\xa5 forlaget Schultz med samtaler mellem Bodil Udsen og Anne Marie Helger."